മുല്ലപ്പെരിയാറിലെ ജലനിരപ്പില് മാറ്റം വരുത്തേണ്ടെന്ന് മേല്നോട്ട സമിതി വിയോജിച്ച് കേരളം, കേസ് നാളെ വീണ്ടും പരിഗണിക്കും ന്യൂഡല്ഹിമുല്ലപ്പെരിയാര് അണക്കെട്ടിലെ ജലനിരപ്പ് 139 അടിയായി ഉയര്ത്തണമെന്ന് കേരള സര്ക്കാര് സുപ്രിംകോടതിയില് ആവശ്യപ്പെട്ടു. എന്നാല് ജലനിരപ്പില് മാറ്റം വരുത്തേണ്ടെന്ന നിലപാടിലാണ് മേല്നോട്ട സമിതി. അതേ സമയം കേസ് സുപ്രിംകോടതി കേസ് നാളെ ഉച്ചയ്ക്ക് രണ്ടുമണിക്ക് വീണ്ടും പരിഗണിക്കും. ജസ്റ്റിസ് എ എന് ഖാന്വില്ക്കര് അധ്യക്ഷനായ ബെഞ്ചാണ് പൊതുതാത്പര്യ ഹര്ജികള് പരിഗണിച്ചത്. ജലനിരപ്പില് മാറ്റം വരുത്തേണ്ടെന്ന സമിതിയുടെ നിര്ദേശത്തിന് കേരളം മറുപടി നല്കാന് സമയം ആവശ്യപ്പെട്ടിട്ടുണ്ട്. അണക്കെട്ട് ബലപ്പെടുത്തുക എന്ന നിലപാട് അംഗീകരിക്കാന് സാധിക്കുന്നതല്ലെന്ന് കേരളം ആവര്ത്തിച്ചു. സ്ഥിരതയുമായി ബന്ധപ്പെട്ട് വലിയ ആശങ്കയുണ്ട്. ഈ സാഹചര്യത്തില് പുതിയ അണക്കെട്ട് എന്ന ആവശ്യമാണ് കേരളം മുന്നോട്ടുവച്ചത്. വിശദാംശങ്ങള് അടങ്ങിയ മൂന്ന് പേജുള്ള നോട്ട് കൈമാറാമെന്നും കോടതിക്ക് പരിശോധിക്കാമെന്നും കേരളം വ്യക്തമാക്കി. കനത്ത മഴയില് 142 അടി ജലനിരപ്പ് അപകടകരമാണ്. 139 അടിയാക്കിയാല് അപകട സാധ്യത കുറയും. മേല്നോട്ട സമിതിയുടെ നിലപാടിനെതിരെ ശക്തമായി നിന്ന കേരളം, സമിതി കൃത്യമായി കാര്യങ്ങള് വിലയിരുത്തിയല്ല തീരുമാനങ്ങള് അറിയിക്കുന്നതെന്ന ആക്ഷേപമാണുന്നയിക്കുന്നത്. മേല്നോട്ടസമിതി ഉന്നയിച്ച പല കാര്യങ്ങളിലും ശാസ്ത്രീയ അടിത്തറയില്ലെന്ന് കേരളം ആരോപിച്ചു. അതേ സമയം അണക്കെട്ടിന്്റെ സുരക്ഷയുമായി ബന്ധപ്പെട്ട് തെറ്റായ പ്രചാരണം നടക്കുന്നുണ്ടെന്ന് തമിഴ്നാട് സര്ക്കാര് കോടതിയില് പറഞ്ഞു.